Liikenne- ja viestintäministeriö

Viite: Lausuntopyyntönne nro. LVM/1828/03/2017

**LIIKENNETURVAN LAUSUNTO RASKAITA MOOTTORIKELKKOJA KOSKEVISTA VALTIONEUVOSTON ASETUSTEN LUONNOKSISTA**

Liikenneturva kiittää lausuntomahdollisuudesta ja esittää näkökohtia erityisesti moottorikelkkailun turvallisuuteen liittyen.

Esityksen tavoitteena on mahdollistaa nykyistä raskaampien moottorikelkkojen käyttö moottorikelkkailureiteillä. Tähän lausuntoon on koottu Liikenneturvan mielestä keskeisimmät liikkumisen turvallisuuteen liittyvät tekijät.

Moottorikelkaksi saisi tulevaisuudessa rekisteröidä selvästi nykyistä leveämmän moottorikelkan sekä eräissä tapauksissa myös telasarjoilla varustetun mönkijän. Suurempi leveys on turvallisuutta vaarantava tekijä vaihtelevissa maasto- ja sääolosuhteissa moottorikelkkailureiteillä.

Raskas moottorikelkka olisi rekisteröitävä vain siinä tapauksessa, kun sitä käytetään moottorikelkkailureitillä. Tämä rajaus aiheuttaa ongelmia liikenteen valvojille kelkan tunnistamiseen ja yksilöintiin liittyen muualla maastossa. Lisäksi ajoneuvon suurimmat sallitut massat ja henkilöluvut olisi vaikea todeta valvontatilanteissa.

Moottorikelkkailureitit risteävät monessa kohtaa maanteiden kanssa. Maanteiden ylittäminen raskaalla moottorikelkalla ja siihen liitetyllä perävaunulla on haastava tilanne. Moottorikelkkailureitille on tehty ennen teiden ylitystä nopeutta hidastavia rakenteellisia muutoksia. Mahtuuko raskas moottorikelkka ja siihen liitetty perävaunu menemään näistä hidasteista läpi?

Lisäksi Liikenneturva esittää harkittavaksi alhaisempia nopeusrajoituksia raskaille moottorikelkoille liikkumisen turvallisuuden edistämiseksi.

**LIIKENNETURVA**

ANNA-LIISA TARVAINEN PETRI NISKA

Anna-Liisa Tarvainen Petri Niska

Toimitusjohtaja Yhteyspäällikkö